CELEX: 32018R1530
Language: mt
Date: 2018-10-10 00:00:00
Title: Regolament ta' Implimentazzjoni tal-Kummissjoni (UE) 2018/1530 tal-10 ta' Ottubru 2018 dwar il-klassifikazzjoni ta' ċerti prodotti fin-Nomenklatura Magħquda

15.10.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 257/4
               
            
         REGOLAMENT TA' IMPLIMENTAZZJONI TAL-KUMMISSJONI (UE) 2018/1530
         tal-10 ta' Ottubru 2018
         dwar il-klassifikazzjoni ta' ċerti prodotti fin-Nomenklatura Magħquda
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikolu 57(4) u l-Artikolu 58(2) tiegħu,
         Billi:
         
                     (1)
                  
                  
                     Biex tiġi żgurata l-applikazzjoni uniformi tan-Nomenklatura Magħquda annessa mar-Regolament tal-Kunsill (KEE) Nru 2658/87 (2), jeħtieġ li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta' dan ir-Regolament.
                  
               
                     (2)
                  
                  
                     Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kull nomenklatura oħra li hija bbażata fuqha parzjalment jew kollha kemm hi, jew li żżid kwalunkwe sottodiviżjoni magħha u li hija stabbilita b'dispożizzjonijiet speċifiċi tal-Unjoni, bl-għan li jiġu applikati t-tariffi u miżuri oħra relatati mal-kummerċ tal-prodotti.
                  
               
                     (3)
                  
                  
                     Skont dawk ir-regoli ġenerali, il-prodotti deskritti fil-kolonna (1) tat-tabella stabbilita fl-Anness jenħtieġ li jiġu kklassifikati taħt il-kodiċi NM indikat fil-kolonna (2), minħabba r-raġunijiet stabbiliti fil-kolonna (3) ta' dik it-tabella.
                  
               
                     (4)
                  
                  
                     Jixraq li jiġi stipulat li l-informazzjoni vinkolanti dwar it-tariffi maħruġa għall-prodotti kkonċernati minn dan ir-Regolament u li ma tikkonformax ma' dan ir-Regolament, tkun tista' tibqa' tiġi invokata mid-detentur, għal ċertu perjodu, skont l-Artikolu 34(9) tar-Regolament (UE) Nru 952/2013. Dak il-perjodu jenħtieġ li jkun ta' tliet xhur.
                  
               
                     (5)
                  
                  
                     Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
                  
               ADOTTAT DAN IR-REGOLAMENT:
         
            Artikolu 1
            Il-prodotti deskritti fil-kolonna (1) tat-tabella stabbilita fl-Anness għandhom jiġu kklassifikati fin-Nomenklatura Magħquda taħt il-kodiċi NM indikat fil-kolonna (2) ta' dik it-tabella.
         
         
            Artikolu 2
            L-informazzjoni vinkolanti dwar it-tariffi li ma tkunx konformi ma' dan ir-Regolament tista' tibqa' tiġi invokata skont l-Artikolu 34(9) tar-Regolament (UE) Nru 952/2013 għal perjodu ta' tliet xhur mid-data tad-dħul fis-seħħ ta' dan ir-Regolament.
         
         
            Artikolu 3
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-10 ta' Ottubru 2018.
            
               
                  Għall-Kummissjoni,
               
               
                  F'isem il-President,
               
               Stephen QUEST
               
                  Direttur Ġenerali
               
               
                  Direttorat Ġenerali għat-Tassazzjoni u l-Unjoni Doganali
               
            
         
         
            (1)  ĠU L 269, 10.10.2013, p. 1.
         
            (2)  Ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (ĠU L 256, 7.9.1987, p. 1).
      
      
         
            ANNESS
            
                        Deskrizzjoni tal-prodotti
                     
                     
                        Klassifikazzjoni
                        (Kodiċi - NM)
                     
                     
                        Raġunijiet
                     
                  
                        (1)
                     
                     
                        (2)
                     
                     
                        (3)
                     
                  
                        Oġġett tal-plastik ta' forma rettangolari, b'dimensjonijiet ta' bejn wieħed u ieħor 18 × 5 × 2 mm. L-oġġett għandu fil tal-plastik biex ikun jista' jitwaħħal ma' telefown ċellulari u għata tal-lastiku.
                        L-oġġett huwa ddisinjat biex ikopri u jipproteġi s-sokits USB ta' mudell speċifiku ta' telefown ċellulari.
                        L-oġġett jipproteġi t-telefown ċellulari mill-ilma u t-trab.
                     
                     
                        3926 90 97 
                     
                     
                        Il-klassifikazzjoni hija ddeterminata mir-regoli ġenerali 1, 3(b) u 6 għall-interpretazzjoni tan-Nomenklatura Magħquda u mill-kliem tal-kodiċijiet NM 3926 , 3926 90  u 3926 90 97 .
                        L-oġġett mhuwiex parti minn telefown ċellulari għall-finijiet tan-Nota 2 tat-Taqsima XVI peress li l-funzjonament mekkaniku jew elettriku tat-telefown ċellulari ma jiddependix minn dan l-oġġett (ara s-sentenzi tal-Qorti tal-Ġustizzja tal-15 ta' Mejju 2014, Data I/O, C-297/13, ECLI:EU:C:2014:331, paragrafu 35 u tal-20 ta' Novembru 2014, Rohm Semiconductor, C-666/13, ECLI:EU:C:2014:2388, paragrafu 46).
                        L-oġġett iservi biss bħala protezzjoni tat-telefown ċellulari. Għalhekk, għandha tiġi eskluża l-klassifikazzjoni taħt l-intestatura 8517  bħala parti adattata biex tintuża biss jew prinċipalment ma' telefowns għan-netwerks ċellulari.
                        L-oġġett għandu jiġi klassifikat skont il-materjal kostitwenti li jagħtih il-karattru essenzjali tiegħu. Il-plastik jagħti lill-oġġett il-karattru essenzjali tiegħu peress li l-preżenza tiegħu hija predominanti fil-kwantità u minħabba r-rwol determinanti tiegħu rigward l-użu tiegħu.
                        Għaldaqstant, l-oġġett għandu jiġi klassifikat taħt il-kodiċi NM 3926 90 97  bħala oġġetti oħrajn tal-plastik.